Перикле се родио у деми Холарг, северно од Атине око 495. п. н. е.-{[a]}- Његов отац, Ксантип, био је познати атински политичар и војсковођа с почетка 5. века п. н. е., познат и по томе што је допринео у осуђивању Милтијада због неуспеле војне интервенције на острво Парос 489. п. н. е.. Ксантип је био остракован и протеран из Атине, 485. п. н. е., али пет година касније се вратио у Атину и на челу атинске војске извојевао победу над Персијанцима у бици код Микале, августа 479. п. н. е.. Периклова мајка звала се Агариста и била је члан славне али контроверзне атинске аристократске породице Алкмеонида. Агаристин чукундеда је био тиранин из Сикиона, Клистен, као и касније њен ујак, који се такође звао Клистен-{[б]}-, био је реформатор атинског политичког система и један од главних оснивача атинске демократије.